钦定古今图书集成/明伦汇编/家范典/第061卷 > 春秋四传 > 《叔肸卒》
## 钦定古今图书集成/明伦汇编/家范典/第061卷 > 春秋四传 > 《叔肸卒》

《春秋》宣公十有七年“冬十有一月壬午，公弟叔肸卒。”
《左传》公母弟也。凡太子之母弟，公在曰公子，不在曰
弟。凡称弟，皆母弟也。

《穀梁传》：其曰公弟叔肸，贤之也。其贤之何也？宣弑而
非之也。非之，则胡为不去也？曰：“兄弟也，何去而之？”与
之财，则曰“我足矣。”织屦而食，终身不食宣公之食。君
子以是为通恩也，以取贵乎《春秋》。

胡传称弟，得弟道也；称字，贤也。何贤乎？叔肸宣弑而
非之也。非之，则胡为不去也？兄弟无绝道，故虽非之
而不去也。与之财，则曰“我足矣。”终身不食宣公之禄，
君子以是为通恩也。论情可以明亲亲，言义可以厉
不轨，所以取贵乎？《春秋》书曰“公弟”而称字，以表之也。
公子为正大夫而书卒，贵也；不为大夫而特书卒，贤
也。或以为叔肸宠弟，在宣公有私亲之爱，故生而赐
氏，俾世其卿，与季友、仲遂比，则其说误矣。诚使叔肸
有宠，生而赐氏，则是贵戚用事之卿，岂有不见于经
者？《齐年》《郑语》，在外之见于经者，季友、仲遂，在内之见
于经者，势必与闻政事，执国命矣。况宣公之时，烦于
聘问朝会之礼，遂蔑季孙归父，交于邻国众矣，而独
叔肸不与焉，其非生而赐氏，俾世其卿，亦明矣。

〈大全〉啖氏曰：“叔肸非卿，卒而特书之，嘉其行合于义，曰‘公弟’”，明其得弟道也。《穀梁》于鱄言合于《春秋》，此言取贵于《春秋》，既合义，又足贵也，故书字以褒之。